Ina vita sco en il paradis

Hans H

Willi W

Peder P

(ina stanza en ina chasa nova. Tut è anc nov. Hans fa insatge en stanza. El va mo sin ils pizs dals pes ed evitescha mintga canera. I scalina. I scalina anc ina giada. Alura avra el plaunet la porta)

W: Ma chau Hans! Jau n’hai prest betg chattà vus! Orca di bacco!... tge bella parita che vus faschais! (guarda enturn) Ina bellischma abitaziun! – Ti vegl defraudant da taglia!

H: (tira svelt ses ami en l’abitaziun e serra l’isch).

W: Ma tge??? – Tge èsi? Vus pudais be esser cuntents che vus essas finalmain or da quella baracca veglia!

H: (dat dals mauns e sesa la finala sin la sutga) Quiet... quiet, fa il bain!

W: Ma tge èsi? Es ti malsaun? u forsa tia dunna? Ti vesas or sco...

H: Per l’amur da Dieu, Willi! Co pos ti mo dir quai uschè dad aut! Blamar mai talmain! Uss sun jau sutvi...

W: (dad aut) Ma tge! Sisura essas vus! Co che jau bram per vus! Has ti almain in vinars per tes vegl ami?

H: Psst! Jau ta supplitgesch! Bass! Be bassin!

W: Ah uschia! Alura è tuttina insatgi malsaun?

H: Ah bah! Psst! Nova chasa!

W: Ma sa chapescha! Fitg bun bajetg! Tge èsi... ma tge fas ti per ina fatscha?

H: (scutina) Ils vischins! A sanester, a dretga, sura, sut – tuts taidlan! Las paraids èn fitg finas! Nus essan gia tut finids. Clara è ida tar il medi da gnerva... (tira ses ami sin ina sutga) Prenda plazza! Nus bavain insatge – jau sun gia dal tuttafatg finì. Ve ina giada vi tar quella stgaffa! (tuts dus van vi tar ina stgaffa bajegiada en) Ti stos smatgar sisum cunter la porta – tut bajegià en, sas – ed jau auz sut cun mes cuntè da giaglioffa. Ella è sura memia curta e sut memia lunga – ma quai duess esser bun en in pèr onns...

W: Per l’amur da Dieu! (tuts dus avran finalmain cun fadia la stgaffa. Hans prenda or dus magiels ed ina buttiglia. Els van puspè tar la maisa e sa tschentan) Ma quai è... ma uschiglio èsi bain flot qua...?

H: (emplenescha ils magiels e fa viva) Terribel! Fa attenziun – dasperas! Audas? Quai è dunna Moser! Ussa munda ella tartuffels. E sur nus sfeglia il vegl Wagner en sia gasetta. Ti n’avessas betg stuì dir quai da las taglias – en ina mes’ura e quai enturn ed alura tut la via che sa...

W: E bain... jau... jau...

H: En cuschina udin nus l’UKW dals Capeders, dasperas en il bogn l’emettur d’undas lungas da... (emplenescha puspè ils magiels) La porta da chasa è averta uschè lev be perquai ch’il sulegl dat oz. Cur ch’i plova stoss jau lavurar cun in pal fier...

W: Tge – tge flatgs èn quai vi dal tschiel sura?

H: Da bass, per plaschair! Ier è sgulada giu la terza platta. Clara ha gì ina gronda botta vi dal chau! La schuppa da giutta era finida – betg pli da mangiar. Gist qua en – tut da chaltschina... – Oz en damaun tar ils Mosers – uuei ti! La veglia ha alura dà a quel. Donn che ti n’eras betg qua. Nus na pudain discurrer gnanc in pled, sche nus lain ina giada marmugnar...

W: Gea ma quai è – a mai mancan ils pleds.

H: E nus na pudain betg duvrar els. Nus faschain tut per scrit – sin palpiris! Perquai din tuts che nus sajan mieurs. Nagin na salida pli nus – ed uss has ti anc ditg quai da las taglias...

W: Ti stos stgisar. Jau – spetga, vegl ami! Uschia na va quai betg vinavant (el stat giu tar Hans e scutina insatge en si’ureglia. Alura prenda el ina tastga d’actas che stat sin ina sutga e va sin ils pizs dals pes vers l’isch. Hans al lascha ora e serra alura puspè l’isch. EI va tar la maisa e baiva insatge. Gist suenter scalini in pèr giadas fitg dad aut. El va cun pass ferm vers l’isch ed avra.)

(W vegn er el cun pass ferm e tuts dus discurran cun vusch auta) Bun di, signur Directur! Pon ins entrar?

H: Oh, bun di, signur president! Per plaschair! Entrai, per plaschair, signur president...!

W: Grazia, grazia! Fitg be! avais vus qua. Gea – sia davosa lavur, signur directur – mes cumpliment! Vus avais prestà ina lavur stupenta.

H: Grazia fitg, grazia fitg, signur president! Avais Vus, signur president perquai gì la buntad da vegnir qua tar mai e...

W: Ma, signur directur, jau supplitgesch vus! Tar in da noss megliers collavuraturs. Jau stoss communitgar, che vus survegnis la crusch da merit da l’emprima classa. Dasperas ha la societad assegnà sin voss conto 200 000. – francs...

H: (fa segns cun ils mauns e mussa ensi engiu, a dretg ed a sanester e di be da bass) Tut che taidla! Fa vinavant!

W: Gea, mes stimà signur directur. Tar las proximas tschernas vegnis tschernì sco directur general. Jau gratulesch gia oz, signur directur general. Co vai cun la stimada dunna consorta?

H: Grazia, fitg bain, signur president! Ella è a café tar la dunna dal secretari general. Questa saira avain nus in inscunter cun il minister...

W: Be uschè vinavant! Or da vus datti prest insatgi grond

(i scalina)

H: (scutina) Ma tge? Ah, quai vegn ad esser Clara. Mo in mument. Nus faschain prest vinavant.

(va spert vi tar l’isch ed avra. Peder stat dador)

P: Hoho! Chau Hans! Vegl lumbardun! – E Willi, ti bavader, es era qua? Alura poss jau spetgar anc onns sin vus en l’ustaria!!! (Hans dat en svaniment)

En il tram

conductur C

giuven term G (Hercules)

policist P

(il tram cun duas lingias da sutgas visavi. Il conductur stat davant in per giuvens ferms che sesan sin ina sutga)

C: Jau di quai anc ina giada, sche vus na pajais betg, bandunais immediat il tram!

G: Jau na pens gnanc da pajar!

C: E pertge betg, sche jau dastg dumandar?

G: Perquai che jau na vi betg!

C: (tut desperà) Vus, vus...! Jau clom la polizia? (tira ferm vi d’in scalin imaginà, i scalina)

P: (cumpara, entra irrità)

C: Signur policist, quest signur na vul pajar gnanc per il diavel, cuntut che nus arrivain prest al lieu da destinaziun!

P: (sever) Tgenin signur na vul betg pajar?

C: (mussa sin il gigant) Quel, quel tip là?

G: (stat en pes en tut sia grondezza)

P: (sa volva vers il conductur, prenda sia bursa e di da bass) Quant sto el anc pajar a vus?

Pitschna intervista

directur D

giuven G

secretaria S

(il directur sesa davos sia maisa da scriver)

S: Signur directur? Qua è il giuven um che spetga gia duas uras...

D: Gea, tge vul el insumma?

S: Discurrer cun vus, signur directur?

D: Ma naaa! Di tge bel da vus che vus avais gia uss chattà or quai...! Alura: en cun el!

(la secretaria va; in giuven cumpara)

D: (auza il chau) Gea?

(il giuven entra senza retegnientschas e prenda simplamain plazza sin la sutga davant la maisa da scriver)

G: Jau engraziel a vus, signur directur, che vus avais retschavì mai. Jau vess gugent in pèr infurmaziuns!

D: Co? Infurmaziuns...? Ah, uschia...! (in pau pli da bass) Pressa natiralmain. (dad aut) Ma igl era scrit be da curi in artitgel en ‹La Quotidiana›.

G: (cun spretsch) ‹La Quotidiana›! – Quai èn curius artitgels – u betg – insumma, ins sa gea co ch’els vegnan fatgs.

D: (suspira) Bun pia, giuven um. Jau vi sacrifitgar per vus diesch minutas. Quai è gea, haha, ina reclama. Pia, alura cumenzai! Tge vulais alura tut savair? Cun tgi hai jau insumma il – hm – il plaschair?

G: Fortunat, Florin Fortunat, signur directur. Poss jau cumenzar? Vus avais studegià, signur directur? Era cun in examen final? Avais vus attestats universitars?

D: Mes giuven? – Jau hai ina scolaziun primara e secundara! E da quai sun jau superbi. Tut quai che jau hai e quai che jau sun hai jau survegnì cun diligenza e blera lavur...

G: Ma vossa stimada dunna ha gì ina facultad pli gronda?

D: Co? Ma tadlai ina giada! Jau pens che vossas dumondas èn...

G: Ins auda, signur directur, che vus sajas ina da las persunas las pli ritgas e pussantas en citad. È quai la vardad?

D: Geabain, gea, quai è la vardad! Tut lavurà, giuven um! Lavurà cun gronda stenta! Ed engrondì la facultad da mia dunna! Pir prendì in exempel da quai. Anc insatge?

D: E las aspectativas da l’affar per l’avegnir, signur directur? Ins discurra d’ina crisa – crajais vus era en l’avegnir...

D: Mes char um, na faschai nagins quitads per nus. La firma Schneider, Müller e Maier stat sin buns fundaments e na ballucca betg. Nus essan ils garants per l’economia svizra! Nus bajegiain si e betg giu. Quai stuessas vus accentuar, enclegiais?

G: Segir e tschert! Quai è propi legraivel. Gea, quai ma fa fitg grond plaschair. E cunquai engraziel jau a vus per las infurmaziuns. (stat en pes e va vers la porta)

D: Halt! Giuven um, e quai vul el prender per la gasetta...

G: Gasetta? Pertge gasetta? – Jau vi spusar vossa figlia – ed alura ston ins avair las infurmaziuns necessarias!

La soluziun

duas dunnas pli veglias A e B

in um pli vegl U

(en il tren. Dus e dus sutgas visavi. Las dunnas sesan ina visavi da l’autra. L’um legia la gasetta)

A: Ma tge as permettais? Jau hai ditg gia ina giada che jau stensch uss alura sche jau na poss betg avrir in zic la fanestra! (fa sco sch’ella avriss la fanestra)

B: Quai ma fiss anc la pli bella! Jau schel da murir en quest’aria currenta! Serrai

immediat puspè la fanestra! (stat en pes per serrar la fanestra)

A: Ma quai è alura il culm da l’impertinenza! Qua è l’aria uschè stitga ch’ins na po prest betg pli trair il flad! Laschai avert la fanestra, jau na vi betg stenscher!

B: Schimgia! Uss hai jau alura propi avunda: La fanestra vegn serrada! Jau na vi gea betg daventar in toc glatsch!

U: (guarda si da sia gasetta e di) Mias damas! Jau fatsch ina proposta: nus laschain l’emprim serrà la fanestra fin che l’emprima stenscha, ed alura avrin nus la fanestra e spetgain fin che l’autra è schelada. Forsa hai jau alura la finala mes paus!

(las dunnas dattan tuttas duas in sbratg d’indignaziun)

Durant la notg

in passagier P

in lader L

(ins auda da lontan in’ura da clutger, l’emprim quatter tuns pli auts ed alura dus bass. Notg. Pass)

L: Perstgisai, jau vuless gugent savair sch’igl ha qua damanaivel in policist?!

P: (guarda enturn) Na, qua n’è nagin.

L: (impurtant) Ma nua pudess ins chattar svelt in?

P: Displaschaivlamain na sai jau betg quai, jau sun ester qua!

L: N’avais vis nagin là da l’autra vart?

P: Jau hai ditg gia ina giada che jau n’hai vis nagin!

L: (entuna) Alura n’è nagin privel che nus vegnian disturbads. Per plaschair vossa stimada bursa!

P: (tira tut surprendì sia bursa)

In bun ami

1. um 1

2. um 2

(gioga sin via)

1: Chau, Carl! Ma di, tge èsi cun tal? – Hai jau fatg insatge a tal che ti vas adina or da via a mai? Ti has bain vis mai!

2: (balbegia) Bun di, Ludivic! Gea, jau...

1: Jau crai, ti stuessas plitost dir a mai...

2: Gea, gea, ti has raschun, Ludivic! Ma jau di a tai, quai n’è betg mia culpa. En mintga cas betg? Jau – pia, jau na fatsch betg insatge uschia! Tuttina hai jau ditg ‹gea›; ti has raschun dad esser permalà. Nus essan la finala buns amis...

1: Essan nus! La finala...

2: Prendas ti – prendas ti ina cigaretta? Prenda!

1: Char Segner, tge èsi be cun tai?

2: Bun, alura... alura vi jau declerar quai a tal, Carl. Alura, jau vegniva gist or da la drogaria, e... e tuttenina era ti’amia Chatrina avant mai. Enclegias?

1: Senza dubi. Ma tge...

2: Ma bain, ella rieva uschè char si per mai. Charina è ella gea. Ella..., ella ha ditg ch’ella n’haja betg bler temp. Ed alura... ed alura ha ella ditg: «Jau spetg vus questa saira tar mai! A las otg? Jau avess grond plaschair. Na ma laschai betg spetgar per nagut? I dat alura insatge da baiver... ma vus pudais purtar a mai in per flurs.»

1: Ha ella ditg?

2: Gea. Jau era – sco sche jau avess survegnì ina enturn las ureglias! Ella n’ha mai fatg grondas da mai, ma jau stoss tuttina avair fatg insaco impressiun ad ella. Tgi po be chapir las dunnas...?! E – ed jau stoss dir che jau era in mument fitg – fitg irrità. La finala èn ins in um, u betg? En mintga cas... en mintga cas hai jau ditg gea...

1: Ma naa!

2: Bain! – Ma jau garantesch a tai, Ludivic, che jau na sun betg stà là. La finala era ella gea ti’amia e nus essan vegls amis. Igl è tuttina tge che ti has udi, tut è manzegnas! Jau na sun mai stà tar ella! Mai! Uschè insatge na fatsch jau betg!

1: Soso!

2: Ti pos propi crair a mai, Ludivic! Forsa vuleva ella be far vegnir schiglius a tai – jau na sai betg. En mintga cas has ti mes pled: Jau nun hai mai pli vis ella dapi là. Crajas ti uss a mai?

1: Oh ti cuc! Segir crai jau a tai. Ella vuleva be envidar tai a noss spusalizi!

L’emprim di da visita

giuven advocat A

emprim client C

(il giuven advocat sesa patgific a la maisa da scriver)

A: (discurra cun sasez) Finalmain in agen biro d’advocat! Latiers in telefon da luxus cun in corn dad ivur (mussa), la curuna da tut! Quai è propi in bunischem sentiment da pudair spetgar l’emprim client!

(i scalina)

L’emprim client! (tira vi da la cravatta, fa giu anc ina giada la pulvra da la maisa) Jau stoss far ina buna e ferm’impressiun! Nus simulain in telefonat! (prenda giu il telefon, dad aut) Entrai!

C: (entra tementà)

A: (en il telefon) Mes char directur general, nus perdain be temp in cun l’auter... Gea, sche vus vulais propi.. Ma betg sut 20 000 francs... Bun, d’accord! A revair!

(penda si il corn. Vers il client) Vus giavischais, signur?

C: (confus) Jau... jau sun il montader... Jau vuless colliar il telefon!

Tschertgà: in manischunz

directur D

um en tschertga da lavur U

(biro da schef, maisa cun actas e sutga)

D: (sesa a la maisa e scriva)

U: (splunta da dador)

D: Gea!

U: Bun di, signur directur.

D: Bun di. Vus giavischais?

U: Jau vegn pervi da quest inserat en gasetta.

D: Flot. Damai, jau tschertg in manischunz d’emprima classa. En prima lingia pretend jau buns attestats. Avais vus prendi quels cun vus?

U: Jau n’hai nagins attestats.

D: Avais vus grond’experientscha dad ir cun l’auto?

U: Jau na sai gnanc ir cun l’auto.

D: Avais vus alura enconuschientschas da linguas?

U: Jau sai mo dialect.

D: Chapis insatge da lavurs en iert e da tractament dad animals?

U: Da quai n’hai jau nagin’idea.

D: Ma, tgi sa tge... pertge essas vus alura insumma vegnì qua tar nus pervi da la plazza, sche vus na savais far nagut da quai che l’inserat dumonda?

U: Jau hai mo vulì dir che jau na vegnia betg en dumonda per questa plazza!

Il bun gust

Claudia C

Dora D

C: Es ti insumma anc adina ensemen cun Emil?

D: Segir! – Nus ans accordain fitg bain.

C: Quai na chapesch jau betg. Uschiglio midavas ti adina puspè tes amis.

D: Gea, uschiglio! – Ma tar Emil è quai insatge auter. Nossa relaziun na sa basa be sin in’amur superfiziala.

C: Mabain?

D: Sin admiraziun vicendaivla.

C: Segir? – Tge admira Emil alura vi da tai?

D: Mia figura – mes egls – mes chavels – mia vusch – mes pass – mia vestgadira...

C: E tge admiras ti vi dad el?

D: Ses bun gust.

Schumellins

funcziunari dal stadi civil F

sturn S

F: (sesa davos la maisa da scriver)

S Jau vuleva be dumandar als signurs sch’ins po tar vus, mes signurs, annunziar naschientschas?

F: Geabain!

S: Stupent! – Mura, mes signurs, scrivai per plaschair: Jau hai survegnì oz en da maun schumellins. Betg directamain jau, ma mia dunna. Dus tocs schumellins, mes signurs! Scrivai si quai, mes signurs!

F: Gratulesch! – Ma pertge schais vus adina ‹mes signurs› a mai? Jau sun gea mo in sulet.

S: Tge?! Vus essas mo in! (studegia ferm) Alura na scrivai betg anc ‹schumellins›, alura vi jau l’emprim ir a guardar anc ina giada!

Il velo

Fritz E

Jonin J

(dus giuvens umens. Fritz vegn cun in velo da dunnas)

J: Fritz, en num da Dieu, tge fas ti sin in velo da dunnas?

E: Horca di bacco, quai è alura ina chaussa. Jau fatsch l’enconuschientscha cun ina giuvna a la quala appartegna quest velo. Nus giain a spass en il guaud. Ella metta davent il velo. Nus ans mettain giu sut ina planta. Nus dain in bitsch. Ella tira or las chautschas. Nus dain anc in bitsch. Alura di ella tuttenina: Mes char, ti pos avair da mai tut quai che ti vul. Alura hai jau prendì il velo.

J: Quai has ti fatg fitg bain! – Pertge che las chautschas fissan segir stadas memia pitschnas.

Inquisiziun

Policist P

dunna Meier D

signur Meier S

(biro da polizia, sutgas, maisa. Signur Meier, pitschen, grosset, timid – dunna Meier, gronda, robusta, energica)

P: (sesa davos maisa. Avant sasez in’acta, cun signur Meier) Voss num?

D: (stat en pes cun ses um davant maisa) M-e-i-e-r cun ‹ei›.

P: Vus eras betg dumandada! (guarda dumandond sin signur Meier)

S: Meier – M-e-i-e-r.

P: Emprim num?

D: Fritz, grond ‹F›, pitschen ‹ritz›.

P: Ma, horca di bacco. Laschai respunder voss um! (puspè si per signur Meier) Signur Meier, vus essas accusà per charrar memia spert.

S: Gea, signur policist, quai è vegnì uschia...

D: (stumpla d’ina vart ses um, discurra fitg spert e suttastritga ses discurs cun gests e moviments correspundents) Quai è propi gist, signur policist, il chasti na po gnanc esser grond avunda. Jau hai gia adina ditg: ‹Fritz›, hai jau ditg, ‹va plaun›. Ma quel na taidla betg sin mai. Adina sto el far ir tras ses chau. El sa cumporta sco in pitschen uffant. Tge hai jau ditg? Sco in uffant? Na, signur policist, testard sco in asen è el. Vus na pudais gnanc imaginar tge che jau hai tut da far tras cun quest um...

S: (fa davent tut perplex il suaditsch, tira in pèr giadas sia dunna che discurra senza interrumper vi da la mongia) Ma Neisina...

D: (da gritta) Chala da disturbar mai! Quai che sto vegnir ditg, sto vegnir ditg! – (cun il policist) Nua eran nus? Ah, gea, tar il vegl asen testard. – La damaun, a mezdi, e la saira, adina di jau il medem: el na duess betg baiver, el na duess betg guardar suenter autras dunnas durant ir cun auto, na duess en mintga cas mai ir pli spert che 40 km e betg adina cun 80 en la storta. Ma el? El na taidla gnanc sin quai ch’ins di e gist a mai che jau sun uschè ina quieta. Ma in chasti sto esser, uss gist dretg, quai sto el empermetter a mai povra dunna chastiada, signur poli...

P: (auza il maun e di alura a signur Meier) Quant ditg essas vus insumma gia maridà, signur Meier?

S: 18 onns.

P: Alura prendain nus enavos per oz l’annunzia da chasti. (serra l’acta e mussa alura cun il det sin dunna Meier) Vus essas chastia avunda!

L’invenziun

Georg G

Franz F

(els s’entaupan per via. Georg è vestgì fitg elegant, Franz vesa or maltarschinà)

E: Ueii, ti vesas or schic. I para ch’i va uss tuttenina bain cun tai.

G: (losch) Uschia èsi.

F: Avant in mez onn currivas ti anc enturn en chalzers isads.

G: Gea, ins sto avair l’idea!

F: Has ti gudagnà en il lotto u maridà ina dota?

G: Na. Jau hai fatg in’invenziun che correspunda al temp preschent.

F: In’invenziun? Tgenina?

G: In automat electric per far la barba. Quel vegn mess a disposiziun en tut ils lieus publics: a fermadas, staziuns, postas e.u.v.

E: (surprendì) Co funcziuna in tal automat?

G: Fitg simpel. En quest automat èn tschients e tschients da pitschens cuntels che taglian fitg bain. Alura chatschas ti en tes chau en l’automat, bittas en in franc ed alura cumenza l’apparat a lavurar ed en tschintg minutas has ti fatg la barba.

F: Qual è gea fantastic. Ma la glieud ha bain differentas furmas e grondezzas da

Chau!

G: (superiur) Quai è vaira! Ma be avant!

Il champiun

Cuno C

Hugo H

Sep S

(Cuno e Hugo stattan sin tribuna cun vieut si las mongias. Ina tavla cun ‹tar l’iral da tgeiels›)

C: Tgi sa pertge che Sep na vegn betg pli a giugar tgeiels?

H: Jau hai vis el ier e dumandà quai. El ha ditg che sia dunna na laschia betg vegnir el. Ch’i dettia mintga giada in grond teater.

C: Ma tge um sut la pantofla!

H: Quai hai ditg er jau. Jau hai alura cusseglià da pitgar ina giada maisa! – Jau bittass tut la vaschella per terra, tirass giu tut las tendas, dess in pugn sin maisa uschè che las paraids van vi e na, pigliass mantè e chapè e dess simplamain in sfratg a la porta.

S: (vegn tut losch sin tribuna)

C: (surstat) Ma di be, Sep!

H: Danunder vegns ti??

S: (losch) Da chasa.

C: Co has ti be fatg quai?

S: Gist uschè sco che Hugo ha ditg quai a mai. Jau hai rut tut la vaschella, tratg giu tut las tendas, dà ina cun il pugn sin maisa che las paraids balluccavan, hai prendì mantè e chapè, hai dà in sfratg a l’isch e sun ì.

H: E tge ha ditg tia dunna?

S: (perplex) Mia dunna?? Quella gnanc na sa anc quai, ella è gea en vacanzas!

La pausa da mezdi

Capo da biro C

Emploià E

(rauba da biro u era be maisa e sutga)

C: (stat giu cun il chau sin maisa e runtga en tut ils tuns)

E: (vegn da sanester cun chanta da café e cuppina, tussa) Hm! – Hm!

C: (runtga vinavant)

E: (in zic pli energic) Signur capo! (scurlatta la spatla) Signur capo!

C: (guarda si anc sturn dal durmir e sfruscha ils egls) Geeeaa! – Tge, tge èsi?

E: Signur capo, jau vuleva mo dir ch’i saja las 12, pausa da mezdi.

C: Ah, be laschai, jau lavur oz tras. (metta puspè giu il chau e dorma vinavant)

Servetschaivladad

ester E

indigen I

(l’indigen vegn da sanester e chamina fin prest tar l’ur dretg. Là entaupa el in ester)

E: (auza gentilmain il chapè) Perstgisai, savais vus per cas nua che la fabrica da savun è?

I: (auza gentilmain er el il chapè) Fabrica da savun? Tge fabrica da savun?

E: Qua sto esser insanua ina fabrica da savun.

I: Jau n’enconusch nagina fabrica da savun! Ed jau stun qua gia dapi 30 onns. Quai sto esser in’errur!

E: Quai na chapesch jau betg! – A mai han ins ditg expressivamain ch’i haja qua ina fabrica da savun.

I: I pudess gea esser, ch’i dat qua ina fabrica da savun. – Ma alura na sai jau en mintga cas betg la via.

E: (auza gentilmain il chapè) Perstgisai en quest cas. (va vinavant a sanester)

I: (auza er el il chapè) I ma displascha! Jau avess gugent gidà.

(cura che l’ester è a l’ur da la tribuna curra l’indigen suenter)

I: (auza il chapè) Hallo, – manegiais vus forsa a fabrica da pasta?

E: (auza il chapè) Na! – Jau manegel la fabrica da savun.

I: Alura sun jau cuntent! – Quella via n’avess jau era betg savì.

Mustra

medi militar M

recrut R

M: Tar tge cumpagnia giessas vus gugent?

R: Tar il commando superiur?

M: Essas vus nar?

R: Pertge? È quai cundiziun?

Grondas cumpras

vendider V

1. clienta 1

2. clienta 2

3. clienta 3

client C

(ina curuna fitg auta cun stgatlas e chistas, ina stgala. Il vendider stat davos la maisa da vendita. Trais clientas stattan davantvart)

V: (cun l’emprima clienta) Tge dastg jau dar a vus?

1: Dus quaders per schuppa, per plaschair?

V: Dus quaders per schuppas? – Grazia fitg! (va cun stenta e fadia si per stgala prenda giu ina stgatla sisum, vegn giu, prenda or dus quaders, dat els a la clienta e va puspè si per stgala per metter la stgatla al dretg lieu)

1: (salida e va)

V: (a la segunda clienta) Tge dastg jau dar a vus?

2: Dus quaders per schuppa, per plaschair.

V: Dus quaders per schuppa – gugent. (puspè il medem sco avant)

2: (engrazia e va)

C: (entra e spetga davosvart)

V: (a la terza clienta) Tge dastg jau dar a vus?

3: Dai er a mai dus quaders per schuppa.

V: (marmugna e va anc ina giada si per stgala, prenda giu la stgatla e serva la terza clienta)

3: (salida e va)

V: (dumonda avant che metter enavos la stgatla) Survegnis forsa er vus dus quaders per schuppa?

C: (viv) Na!

V: (porta si la stgatla e vegn puspè engiu e dumonda il client) E tge poss jau dar a vus?

C: A mai pudais dar, per plaschair, in quader per schuppa!

Pitschen errur

emprim contabilist Penn P

(stanza cun telefon ed in’ura da paraid, davos la tribuna scalina il svegliarin)

P: (anc davos la tribuna) Svegliarin tup! (susda dad aut) Plufferischem svegliarin! Be anc ina minuta.., ina minuta! (dat in sigl ed è sveglià dal tut) Ha, igl è gia passà las otg!

(vegn en pigiama cun chavels spennads sin tribuna. El cumpareglia l’ura da bratsch cun l’ura da paraid)

Ventg passà las otg! Jau vegn anc nar! Las otg e ventg! Jau vegn memia tard! (dat in sbratg) Lisa! Mias chautschas! Ellas n’èn betg qua! Vegn sin il pli pauc in’ura memia tard! Lisa!! Mias chautschas... mias... e co ch’i plova... (dat giu sin ina sutga) Jau... jau sun malsaun! Pli gugent malsaun che memia tard. Mes culiez... (tussa)... Angina! I fa propi mal.

(guarda en il spievel)

E quant malsaun che jau ves or! Mez mort...

Telefonar! Jau stoss telefonar! Begl tschorv hai jau... Mal il begl tschorv! Quai è bun! Jau telefonesch a mes schef. Enfin las otg e mesa è el a chasa.

(va al telefon)

66 – 41 – 25

Ah... bun di, signur directur!

Gea, qua è Penn. Emprim contabilist Penn.

Signur... signur directur... jau sun malsaun... displaschaivlamain... fitg malsaun... al culiez... mal il begl tschorv... co?... na... betg al culiez... giusut... gea bain, signur di rectur... mal. Jau vuless perstgisar mai per oz... co? Pertge che jau disturb vus per quai? Jau... jau hai be pensà... jau hai cartì... co?... na... betg al chau! Giusut!... Du..? Dumengia è oz! Du... Dumengia! Per... perstgisai... fitg mal...

(penda si. Dat in plunt vi dal frunt)

Quai na po betg esser vair!

Il medem destin

1. ami 1

2. ami 2

1: (chamina tut gnervus da dretga a sanester)

2: (vegn da sanester e chamina ad el prest en bratscha) Tge è capità? Nua curras?

1: Jau stos ir tar il medi! Mia dunna na plascha betg a mai! (va vinavant vers sanestra).

2: (curra suenter) Jau vegn era! Spetga sin mai! Mia dunna na plascha era betg a mai!

La catastrofa

ustier U

giast G

G: (vegn en prescha da sanester) Signur ustier, Speri, ina biera gronda, avant ch’i vegn la gronda canera!

U: (emplenescha) Qua. Viva!

G: (baiva or spert) Grazia. Spert, anc ina biera gronda, avant ch’i vegnia la gronda canera.

U: (emplenescha) Alura anc spert, avant ch’i vegnia la gronda canera.

G: (baiva or) Grazia. Bavai er vus anc ina cun mai. Ed a mai dais anc in spezial vi tiers, avant...

U: (emplenescha dus magiels) ...ch’i vegnia la gronda canera. Viva.

G: (tuts dus baivan or) Viva.

U: (plain mirveglias) Cura vegn alura la gronda canera?!

G: (amiaivel) Uss.

U: Nua?

G: Qua.

U: Pertge? Qua na vegn nagina gronda canera.

G: Oh, bain. Jau n’hai nagins raps per pajar las bieras.

U: (svida or la biera da spir surpraisa)

Retegnientschas chapiblas

balbegiader B

signur amiaivel A

signur malamiaivel M

(il signur amiaivel e quel malamiaivel sesan sin in banc en in parc. Qua arriva il balbegiader, sa ferma, guarda enturn, va alura vers il signur malamiaivel ed auza gentilmain il chapè)

B: P.. p.. per.. perstgisai, C.. Co vegn jau t.. tar la via F.. F.. Friedrich?

M: (na dat nagina resposta)

B: P.. p.. per.. perstgisai, c.. co vegn jau t.. tar la via F.. F.. Friedrich?

M: (na dat puspè nagina resposta)

B: P.. p.. per.. per...

A: (intervegn, fitg gentil) Vus stuais mo ir vinavant questa via alura vegnis tar ina plazza e là va giu la via Friedrich.

B: G.. grazia f.. itg! (va)

A: (surprais al malamiaivel) N’as vargugnais gnanca zic? Quest um ha dumandà uschè gentilmain per la via e vus n’avais simplamain dà nagina resposta. Quai na fan ins betg! E cunzunt betg sch’ina persuna ha anc in sbagl.

M: C.. c.. crajais vus ch.. che jau laschia dar a m.. m.. mai ina giu per la b.. bucca?!

In uman buntadaivel

Adalbert A

Bertram B

(stanza, maisa cun sutgas, gardaroba, mulin da café; Adalbert e Bertram vegnan da la vart en cun chapè e mantè, els èn fitg alleghers)

A: Quai è puspè ina giada stà ina saira stupenta, uei-ei-ei.

(tuts dus tiran or mantè e chapè e pendan si quels vid la gardaroba)

B: Horca di bacco, jau na sai prest betg pli star en pes. Tge vain nus insumma tut bavì?

A: Quai na sai jau betg pli. Ma uss bavain nus anc ina buna cuppina café. (prenda il mulin da café, mola café e chanta) ‹Staila, stailina, la notg vegn tuttina...›

B: Betg moler memia bler café.

A: Tascha! Ti duessas be survegnir ina propi buna cuppina café. Ma sas ti tge, va en stanza tar mia dunna, quella dess er vegnir a baiver in bun café cun nus. (mola e chanta enavant) ‹Staila, stailina, la notg vegn tuttina...›

B: (va davent da la vart e vegn tuttenina puspè enavos) Ti, taidla ina giada, Adalbert, en la stanza tar tia dunna è in um ester.

A: Vesas, alura stoss jau moler anc dapli café.

Il cudesch d’alibi

giuven um U

giuvna dunna D

agent da polizia P

(il giuven um brancla fermamain la giuvna. Il giuven dat in bitsch, anc in, ed anc in terz. Alura prenda el or in cudeschet e scriva si insatge)

D: Tge faschais qua?

U: Jau notesch: 28 d’avust – la saira las 20:10 h – dà trais bitschs a Lilo.

D: Pertge alura quai? – Quai chat jau penibel!

U: Pertge penibel? – Quai è mes cudesch d’alibi. Qua scriv jau si tut quai che jau fatsch.

D: E pertge?

U: Vus na crajais gnanc quant impurtant che quai è – Uschiglio pudess tuttenina vegnir insatgi e pretender, che jau haja rut en ils 28 d’avrigl en ina u l’autra firma e vul arrestar mai. Alura prend jau simplamain mes cudesch d’alibi e poss cumprovar nua che jau era ils 28 d’avrigl. – Uschia ves’ins alura mi’innocenza!

D: (admirond) Quai è gea super!

P: (vegn) Polizia criminala – Essas vus Josef Hobel?

U: Gea!

P: Vus essas accusà d’avair mulestà ils 24 d’avust a las 24 h ina giuvna Elena Premadura e...

U: (interrumpa) Halt! Halt! Tge schais qua! Tge hai jau? (cun la giuvna dunna) Uss faschai attenziun! (sfeglia en ses cudesch) Ils 24 d’avust a las 24 h?

P: Geabain!

U: E co ha quella giuvna num?

P: Elena Premadura.

U: Elena Premadura schais? (sfeglia anc ina giada) Gea, constat!

P: Alura essas vus arrestà!

U: (losch a la giuvna) Vesais co che quai funcziuna!

Penibel

Scolast S

scolara Rosa R

S: Rosa, sas ti il cuntrari da cuntent?

R: Trist!

S: Bun! Ed il cuntrari da cotg?

R: Criv!

S: E da liber?

R: Ma, signur scolast!

S: Tge lura? Ti duessas dir a mai il cuntrari da liber!

R: (perplexa) Occupà!

Cun salami

Scolast S

Hansin H

(sin la plazza da pausa. Hansin stat amez la plazza cun in grond faziel e crida da tutta forza. i scalina per la proxima lecziun. In scolast vegn plain simpatia e quità vi tar Hansin).

S: Hansin? Tge èsi? N’has ti betg udì a scalinar? Tut ils auters èn gia en scola? (durant ch’il scolast discurra, crida Hansin vinavant. EI n’è betg bun da dat ina resposta)

S: Hansin! Ma di uss insatge!

H: (crida fermamain)

S: Ma tgi ha fatg insatge a tai, Hansin? Ma di uss insatge.

H: Quels da... (crida) quels da l’otgavla... han bi.. bi... bittà mes pa.. pa.. paunin da pausa en in puz?

S: (fitg consternà e surstà) Cun intenziun?

H: Na!! (crida)

S: Betg cun intenziun?

H: Na – (crida) – cun salami!

Tschertgà: las Bahamas

Bab B

Figl F

(il bab sesa patgific en stiva e legia la gasetta. Il figl sesa davos ina maisa e fa ses pensums)

F: (scriva insatge, piglia in cudesch e legia, a l’entschatta da bass, ma alura adina pli dad aut) 29 inslas pli grondas e 2400 inslettas... (scriva) ... clima oceanic-subtropic... (scriva puspè). La populaziun èn mulats e nairs. Exports da spungias, perlas, lain prezius, ananas, bananas... (scriva puspè) citad principala Nassau (prenda l’atlas e sfeglia) Nassau... (sfeglia e sfeglia) Ti, bab!

B: (marmugna) Tge èsi?

F: Bab, di, nua èn las Bahamas?

B: (senza guardar si da la gasetta) Dumonda tia mamma. Cura che quella fa urden, alura na chatt’ins nagut pli.

Uschè tard anc insatge chaud

Nesa N

Rosa R

(suenter ina festa vegnan las duas amias tard la saira a chasa. Avant la chasa da Nesa discurran ellas anc in mument. La tribuna e sclerida mo pauc)

N: Qual è lura stà ina super festa! (ri)

R: Jon ha puspè fatg ina giada da selvadi. Has ti vis co che la sutga è dada ensemen? Ti vessas stuì vesair sia fatscha! (ri)

N: La mamma da Not fa segir et uschè ina, cura ch’ella vesa damaun la pastracca.

R: Ah, tge, quai era mo ina sutga veglia dal rument che Jon ha prendì ina giada a chasa. Quella è segir cuntenta ch’ella è rutta. – He, Jon ha il nov disc da .... (inditgar titel actual d’in hit), uuei, quel stoss jau ir a cumprar damaun.

N: Damaun (susda) – damaun vain nus puspè biologia tar Nuschaglia – trist. (susda puspè)

R: (susda era) Quai na surviv jau betg. Jau sun uschè caput! Las quantas èsi insumma?

N: (guarda sin l’ura) Las 11 e mesa! Jau crai che mes letg arda! Ti, jau stoss uss propi! Mia mamma buglia segir gia da la ravgia!

R: Ti has fortuna! Jau na survegn mai uschè tard anc insatge chaud!

Er betg là

sgr. Schnuz S

sgr. Grass G

(Schnuz entaupa Grass sin via. Grass vul simplamain passar sperasvi. Schnuz al cloma. Grass vegn enavos)

S: (cloma) He, vus, perstgisai!

G: (sa volva) Manegiais mai?

S: Jau crai bain.

G: Co manegiais? (vegn enavos)

S: N’enconuschais betg mai?

G: Betg che jau savess.

S: Ma jau enconusch bain vus.

G: Vus as sbagliais segir!

S: Na, na. Nus ans enconuschain, segir!

G: Alura gidai mai ina giada!

S: (ponderescha ferm) Maaa, per il mument...

G: (daventa malpazient, vul ir) Alura n’è quai stà nagut. Jau stoss ir uss...

S: Uss sai jau! En vacanza! Quai era durant las ultimas vacanzas.

G: E nua?

S: A Roma.

G: Jau na sun betg stà a Roma l’onn vargà. Jau na sun insumma anc mai stà a Roma. L’onn vargà na sun jau gnanc stà davent.

S: Vesais, jau hai savì! Quai era durant las vacanzas! Pertge che jau sun era restà a chasa l’onn passà!

Il viadi sin la glina

Client A

Emploià B

(spurtegl d’in biro da viadi)

A: Hello!

B: Yes?

A: Poss jau m’annunziar qua per in viadi cun la racheta sin la glina?

B: Gea.

A: E tge custa il viadi?

B: Classa da luxus 20 000 talers, la classa media 15 000 talers, classa turistica 10 000 talers.

A: Tge differenza èsi per exempel tranter la classa da luxus e la classa da turists?

B: Cura che la racheta na po betg pli vinavant ston quels da la classa da turists ir ora a stuschar.

A: Aha, alura va quai era anc cun stuschaders? Alura prend jau la classa da luxus.

B: Co è voss num?

A: Sgrafler, da Chicago. Qua mia carta da visita.

B: Grazia fitg.

A: È il viadi da return inclus en quels 20 000 talers?

B: Ma, vulais alura puspè turnar?

A: Jau na poss tuttina betg laschar mias fatschentas a mesa via.

B: Tge vulais alura tschertgar sin la glina?

A: Savais, jau vom gugent in pau cun la glina.

B: Uschia, vus era.

A: Tge custa damai il viadi enavos?

B: Medemamain 20 000 talers.

A: Na datti nagina reducziun?

B: Be per la classa da turists.

A: Per tge motiv be là?

B: Perquai che tut ils giasts bunmartgads vegnan laschads enavos sin la glina.

A: Quai na fa nagin donn. Jau hai in nausch concurrent. Na fissi betg pussaivel a vus d’entusiasmar quel per in viadi sin la glina en la classa da turists?

B: Glieud povra na sa lascha betg entusiasmar tant svelt per insatge uschia. Vus vulais damai ir e turnar?

A: Geabain.

B: (scriva) Bun. Alura pudais vus gist far in pajament a conto da 10 000 talers?

A: Quant ditg vala il bigliet da return?

B: Set onns.

A: Set onns da glina?

B: Na, onns normals.

A: O.K. Pon ins era prender valischs?

E: Be per il pli necessari.

A: Savais, jau vuless gugent prender enavos cun mai in dretg crater da la glina per mes nevs.

B: Quai stat alura liber a vus sche vus pajais la taxa. Ma avant che jau emblidia: cun l’annunzia stuain nus avair in pajament a conto da 10 000 talers.

A: Gea, gea, sa chapescha. – Mo survegn ins era la malsogna da l’aria?

B: En la racheta? Na, na. Quella sgola en l’univers, nua ch’i n’ha nagin’aria.

A: E co statti sch’ins vuless spert dar ina fladada?

B: Quai pudais far en la cabina d’air-condition.

A: Very well. E tge lingua discurr’ins sin la glina?

8: En mintga racheta èsi in translatur versà.

A: Pon ins pajar en qua, jau manegel qua si, cun talers?

8: Talers survegn ins en l’entir mund per pajament. Pertge duess gist la glina far in’excepziun? Dal rest ma faschais vus gist endament che vus debitais anc a mai il pajament a conto da 10 000 talers.

A: E co statti qua si cun dunsena ed alloschi?

8: Quai è fitg different. Cura che la glina è plaina avais vus plazza detg avunda, cura ch’igl è mesa glina stuais halt star in zic ensemen.

A: E sch’i dat ina stgiradetgna da la glina?

B: Alura survegnan voss descendents enavos ils daners.

A: Quai è grondius. Gea, e tge ves’ins sin la glina?

B: La terra.

A: E Chicago?

B: Sch’i na dat gist betg ina stgiradetgna da la terra alura bain. Jau supplitgesch vus da dar ils 10 000 talers.

A: Pertge?

8: Pajament a conto.

A: Uschia, quai aveva jau uss tut emblidà. Qua... in schec.

8: Grazia.

A: È quai fitg malsegir?

5: Sulettamain sch’ins n’ha betg in pegn per quai.

A: Jau manegel quest viadi sin la glina.

5: Enfin oz n’avain nus anc nagins accidents.

A: O.K. Na datti là si nagins communists?

8: La constituziun e las leschas dal stadi glina n’èn betg enconuschentas a nus.

A: Cura vegn la proxima racheta sajettada siadora?

E: Ma... forsa en 20 onns.

A: Tge... betg avant?

B: Nus stuain l’emprim preparar la chaussa en urden.

A: Dovra quai in pass, in scrit da virolaziun u forsa anc auters 400 formulars?

B: Pir il mument che la Svizra ha avert ses consulat sin la glina.

A: Ma jau pens che 20 onns èn tuttina in pau ditg... quant savens sgola questa rachetta vi e na?

B: Duas giadas ad onn tenor l’urari provisoric.

A: E quantas persunas s’han gia annunziadas per il viadi?

E: 12000 persunas.

A: E quantas han plazza en ina rachetta?

B: Vus avais snuaivlas mirveglias. Approximativamain 10.

A: Diesch... in mument... 12 000 passagiers... duas giadas ad onn... ma vus essas bain or dal moni... alura sun jau... 12 000 partì tras dus... 6000... partì tras diesch... alura vegn jau sin 600 onns avant che jau possia far quel viadi.

E: Sche vus avais calculà endretg, gea.

A: Ma uschè vegl na vegn jau tuttina betg.

B: Quai na sperain nus er betg. Perquai avain nus, per far la segira, pretendì da vus in aconto da 10 000 talers.

La Viafier retica

(1 u 2 pels, dus schluppets, bandaschas, vestgì da chatschaders per duas persunas, tschivlot)

Din D

Jon saun J

Jon blessà

(Jon e Din vegnan ensemen sin tribuna)

D: Ier hai jau puspè sajettà in tarment urs. Guarda ina giada questa pel (mussa la pel, Jon tutga la pel)

J: Co fas ti quai – prest mintga di chamina a tai uschia ina bestga sur la via. A mai na capita quai mai.

D: Fa ina giada attenziun: ti tschertgas in grond cuvel, ma el sto esser immens grond!

Alura prendas ti tia pipa e suflas en. (Din prenda la pipa ord giaglioffa e sufla en) Alura spetgas ti cun il tun per l’urs enfin ch’el vegn ora. Uschè simpel è quai.

(tuts dus van. Suenter in pèr secundas vegn il Jon blessà puspè sin tribuna. El è cuvert fin orasum il nas cun bandaschas e plasters, il bratsch è en in gip. Din vegn era sin tribuna, ma nà da l’autra vart. El porta puspè ina gronda pel sur la spatla)

O: Char Segner, co vesas ti or? Tge è capità? Has ti vis l’urs?

J: (discurra cun stenta e fadia) Sas, Din, suenter ina chaminada da 14 dis hai jau finalmain chattà in cuvel propi grond. Jau hai prendì mia pipa e tschivlà trais giadas, sco che ti has ditg.

D: (plain mirveglias) Gea, e...? Tge è vegnì?

J: (suspira) Nagin urs, ma la Viafier retica!

Signur docter

(las trais suandantas scenas ston vegnir giugadas senza interrupziun ina suenter l’autra. U ch’ins lascha giu spert la tenda u ch’ina persuna passa cun in placat ch’inditgescha la 1. runda, 2. runda, 3. runda)

medi M

1. pazient 1

2. pazient 2

3. pazient 3

(en la pratica dal medi. Il medi sesa vi da ses pult e scriva insatge)

M: Il proxim, per plaschair!

1: (vegn en schenà) Bun di, signur docter!

M: Bun di! Tge poss jau far per vus? Nua manca insatge?

1: Signur docter, igl è pervi da mes Gieri – jau sun uschè disfortunà... (cumenza a suspirar, prenda in faziel or da giaglioffa)

M: È el malsaun?

1: Betg directamain. Gieri, mes Gieri (crida pitramain) – dapi trais emnas craja il pover mat ch’el saja ina giaglina!

M: (revoltà) Ed alura vegnis pir uss tar mai?!

1: (guarda surstà per terra) Geee-a, ma... Signur docter, nus duvrain ils ovs uschè urgentamain...

* * * * *

(il medi sesa puspè sulet e noda insatge)

M: Il proxim, per plaschair!

2: (vegn en deprimì) Bun di, signur docter!

M: (ins vesa ch’el è cuntent) Schia, signur Feldir! Co vai?

2: (suspira) Betg uschè bain signur docter. Jau hai anc adina mal.

M: Ma, ma, alura dun jau anc ina giada insatge a vus. Tge vessas pli gugent: las tablettas u ils stapuns?

2: (vegn prest en ina panica) Nagins stapuns, signur docter! Quels tatgan adina vi dals dents!

* * * * *

(Il medi sesa puspè sulet davos ses pult)

M: Il proxim, per plaschair!

3: (vegn en e prenda plazza, perquai ch’il medi scriva vinavant tussa el in zic)

M: Ah, gea. Essas gia qua. Tge manca?

3: I fora.

M: Nua?

3: En l’egl.

M: Sanester?

3: Na, dretg.

M: Cura?

3: Adina cun baiver café.

M: Prendais il café cun zutger?

3: Gea.

M: Truschais er adina bain?

3: Gea.

M: E vus tegnais la cuppina cun il maun dretg?

3: Gea.

M: Il furar rabitschain nus davent. Vus stuais mo prender en l’avegnir il tschadun or da la cuppina!

3: (fitg surprendida) Aaaah!

M: il proxim, per plaschair!

L’emprim premi

persuna che tegna ina tavla

policist P

automobilist A

dunna D

tat T

(persuna che tegna la tavla cun scrit si ‹fin da la punt dal Rain›, na sa mova betg. En il center da la tribuna vegnan messas nà quatter sutgas, dus e dus sco ils sezs d’in auto. Davant sesa il manischunz (tegnair ils mauns vi da la maisina!) e sia dunna. Sin ina da las sutgas davos sesa il tat. Ins ha gist traversà la punt dal Rain. In policist va directamain vers l’auto. El tschivla e tegna si la palutta. L’auto sa ferma cun ina tschivlada. Ils trais passagiers fan suenter il moviment da franar)

A: (sesa sin la vart dal public, fa giu la fanestra) Tge èsi? (balbegia in zic)

P: Jau gratulesch! Vus essas il tschientmilliavel che passa sur la punt dal Rain. Vus avais gudagnà 2000 francs!

A: (balbegia) Super, uss poss jau far la finala mia patenta dir cun auto/carta da manischunz.

D: (sa storscha senza resguard sur ses um vi, smatga el prest en la sutga e di or da fanestra) Quel batta! Quel è totalmain blau! A quel na pudais betg crair!

T: (ha tegni durant l’entir temp il maun vi da l’ureglia, perquai ch’el auda mal – stat enavant, sbragia) Smaladida pulenta! Jau hai ditg quai immediat – cun in char engulà na vegnin nus betg lunsch!

(Al policist dat il tschivlot e la palutta ord maun)

Signur camarier!

Camarier

1. giast

2. giast

3. giast

4. giast

5. giast

(5 maisas cun adina 1 sutga, decoraziun da maisa, plats, pusada, buttiglia, magiel, ov, carta da tratgas. Ils 5 giasts sesan en il restaurant, mintgin sulet vid ina maisa. Quellas stattan a travers vers il public – il camarier curra d’ina maisa a l’autra e sa posta uschia ch’il public vesa tut da la vart. Las 5 pointas vegnan giugadas ina suenter l’autra)

1: (sin sia maisa stattan ina buttiglia ed in magiel emplenì) Signur camarier!

C: A vossa disposiziun!

1: Signur camarier, il vin da stgima na fa betg stgima!

C: E lura? La buatscha na fa era betg muuu! Il chaschiel chaura na beschla er betg, la schuppa da giaglinas na cratschla er betg u forsa bain?

2: Signur camarier!

C: Sun gia qua!

2: Quest ov qua è memia dir!

C: Lura faschai davent la crosa, alura vegn el segir pli lom.

3: Signur camarier!

C: Ai, tge èsi?

3: Guardai ina giada en mia salata! (il camarier fixa il plat) Vesais quai? Tge animals curius èn quai che ruschnan enturn qua?

C: Quai vegnan ad esser las vitamins. Vitamins èn sauns.

4: Signur camarier

C: Vus giavischais, signura?

4: Purtai a mai il brassà da portg cun bizochels! (serra la carta)

C: Perstgisai, ma il brassà da portg è stritgà!

4: Oh – en tge colur?

C: Quel na sa fa betg cun voss teint!

5: (grit) Signur camarier!

C: Jau vegn!

5: Signur camarier, en mia schuppa noda ina mustga!

C: (studegia) Gea, gea, nus tuts stuain murir ina giada...

La maschina da giuventetgna

in um pli vegl (Willi-Hans) W

sia dunna (Elvira) E

ma matta giuvna

ma dunna pli veglia

in signur pli vegl

mat

(culissa: in ascensur ed ina tavla ‹ascensur› en la halla d’in hotel. In pèr pli vegl vegn cun ina massa valischs e tastgas)

W: So, Elvira, qua fissan nus finalmain! Jau hai tschernì il pli bel hotel dal catalog. Ina giada en nossa vita duessan er nus pudair far dretgas vacanzas sco tschella

glieud.

E: Gea, Willi-Hans. Anc mai essan nus vegnids davent da Juf.

(l’ascensur s’avra ed ina dunna pli veglia cun ina tastga, ch’è vegnida en l’hotel durant il discurs dal pèr, va en la cabina. Las portas sa serran. Suenter in mument s’avran ellas puspè ed ina giuvna dunna eleganta sorta)

W: Ohhh!

E: Ohhh!

(il pèr pli vegl guarda suenter surprendì la giuvna, ma senza esser schenads. In um vegl cun in bastun vegn en la halla e va en l’ascensur. L’isch sa serra. L’isch s’avra puspè. Or da l’ascensur siglia in pitschen mattet. EI tschivla cuntent e curra or da la halla)

W: As ti vis quai, Elvira?

E: Gea, Willi-Hans.

W: Uau, quai è ina maschina da giuventetgna! Ti, da quai n’era scrit nagut en il prospect!

(il pèr guarda surprais sin l’ascensur)

W: Dess er jau empruvar quai ina giada, Elvira?

E: Sco ti vul, Willi-Hans.

W: (fa in pass vers l’ascensur, sa ferma, ha tema) Jau na sai betg. Meglier è sche ti vas en l’emprim.

E: Gea, Willi-Hans.

(la dunna giuvna prenda sia valisch e va en l’ascensur. L’isch sa serra. L’um spetga. Questa giada va quai in zic pli ditg che tar las emprimas duas giadas. El vegn gnervus e va vi e nà. Finalmain s’avra la porta. Ed ins vesa... in chaun [u in auter animal]. L’um dat enturn dal schoc)

W: Mia povra Elvira!

Chaluns da rauna

Camarier C

5 giasts en il local G

sisavel giast 6

(3 maisas cun sutgas, cuverta, pitschna vasa cun flurs, sai e paiver, plats, pusada, ina carta da tratgas, taila da maisa alva. Vi da duas maisas sesan 5 persunas, trais mangian, duas baivan insatge. I regna in’atmosfera nobla. Il camarier vegn cun ina tail’alva sur il bratsch en tenuta perfetga e serva la glieud)

C: (metta la cuppa sin maisa e discurra cun in tun affectà) Bun appetit, mias damas e signurs.

G: Grazia.

(Il camarier va. Il 6avel giast vegn en, guarda enturn e prenda plazza in zic malsegir vi da la maisa vida. EI sesa dretgsi sco ina chandaila e metta ils mauns ensemen sin maisa. il camarier curra natiers cun la carta da tratgas en maun)

C: Bun di, il signur!

(il camarier metta nà la carta. El va a l’ur da la tribuna e spetga en tenuta perfetga sin l’empustaziun dal nov giast)

6: (sfeglia cun lungurella en la carta da tratgas, la serra la finala e cloma dad aut) Signur camarier!

C: (vegn nà tar la maisa) Tge poss jau purtar a vus?

6: (cun in tun fitg affectà) Avais vus era chaluns da rauna?

C: Senz’auter, mes signur!

6: Alura sigli ina giada en cuschina e purtai a mai ina biera!

Mort

5 passants P

6. passant 6

Hugo H

(sin tribuna stattan en curta distanza 4 tavlas cun scrit si:

‹Attenziun! Lingia da tensiun auta sin 7,50 m autezza!›

‹Attenziun! Lingia da tensiun auta sin 1 m autezza!›

‹Attenziun! Lingia da tensiun auta sin 50 cm autezza!›

‹Attenziun! Lingia da tensiun auta sin 25 cm autezza!›

In emprim passant arriva, legia l’emprima tavla e va sutora cun gronda precauziun. Tar la segunda tavla va el en schanuglia, tar la terza va el sin tuttas quatter e tar l’ultima va el en venter sutvi. Stanchel sa ferma el a l’ur da la tribuna e guarda co ch’ils auters passants passan las lingias. Il segund ed il terz siglian sur las lingias da 50 cm e 25 cm ed ils auters dus van puspè cun gronda tema sut tuttas quatter lingias or. Tuts stattan ensemen a l’ur da la tribuna suenter l’exercizi da gimnastica.

Uss vegn però Hugo. El vesa las tavlas, ma na fa naginas stentas da sviar or las lingias. Ils auters averteschan el)

P: (tranteren) Attenziun! Adatg! Star giu! Pli bass! Ruschnar! Siglia uss! Na, pli aut!

(Hugo curra irrità envi ed ennà. Là, nua ch’el duess ruschnar siglia el, là nua ch’ils auters siglivan stat el giu in pau, el fa sigls sin ils cloms dals passants en crusch ed en travers. A la fin arriva el tar ils auters a l’ur da la tribuna)

6: (tut desperà) Co has ti mo pudì? Uss es ti mort!

H: Perstgisai, ma jau na sai betg leger.

Signur scolast!

scolast S

Niculin N

Felix F

Heidi H

Menin M

4 scolars

(4 bancs da scola che stattan diagonal vers il public, in pult, ev. ina tavla, quaderns, mappinas, cudeschs, tastgas. Las scenas vegnan giugadas svelt ina suenter l’autra)

S: (reparta quaderns – sa ferma tar Niculin) Niculin, tes cumponiment è bun, ma quai correspunda pled per pled a quel da tes vischin. Tge stoss jau supponer alura?

N: (stat en pes) Jau suppon ch’era il cumponiment da mes vischin saja bun. (dat in sfratg a ses vischin en las costas)

(il scolast sa tegna il chau e suspira. El reparta il rest dals quaderns e stat alura avant la classa)

S: Felix! (F. stat en pes) Felix, ti has scrit fitg bel en tes cumponiment co ch’il pover pur roga mintga di en baselgia per il paun da mintgadi. Di, pertge urain nus umans vairamain per il paun da mintgadi e betg per il paun da l’emna, il paun dai mais u schizunt quel da l’onn?

F: Perquai ch’i faschess muffa, signur scolast!

(il scolast tegna anc ina giada il chau, suspira e prenda plazza al pult)

S: Nus avain uss istorgia. Guardain ina giada tge che vus savais anc da l’autra lecziun. Heidi, cura è Roma vegnì bajegià?

H: (stat en pes) Durant la notg, signur scolast!

S: Tgi ta ha raquintà da quai?

H: Ma – vus avais ditg l’auter di: Roma n’è betg vegnì fundà durant in di.

S: (tegna cun suspirs il chau e guarda sin l’ura) Oh, char Segner, prest fin da la lecziun! Nua è restà il temp! Jau n’hai gnanca anc controllà las lavurs dad ier! (la classa murmura) Mettai voss quaderns sin maisa, jau als curregel.

(ils scolars na fan quai betg voluntarmain. Els prendan or lur quaderns cun stenta. Il scolast va tras las lingias e guarda en ils quaderns. Tar Menin sa ferma el)

5: Menin, pertge n’has ti betg fatg tes pensums?

M: Nus avain gì in’interrupziun dal current electric a chasa.

5: E tge has ti fatg en il stgir?

M: Guardà televisiun!

S: Senza electricitad?                 

M: Nus avevan anc in pèr chandailas!

(il scolast suspira anc ina giada e tegna il chau)

Nettegiament immediat

client C

7 clients 1,2,3,..

giunfra G

(in um entra en prescha en la lavandaria. El porta in mantè ed in chapè. La giunfra stat davos la maisa)

C: Bun di! (prenda giu il chapè)

G: Bun di!

C: Jau vuless laschar nettegiar mias chautschas. Nettegiament immediat, per plaschair.

G: Gugent. Co vulessas quai: cun in tractament da schanetg cunter flatgs u senza?

C: Ellas duessan esser nettas suenter. (sa volva malsegir)

G: Quai taschess alura 5 francs.

C: Ah, gea. (prenda giu il chapè ed avra il mantè) I fa fraid dador, u betg?

G: Gea.

C: (tira or il mantè) Dieu saja ludà ch’igl è chaud enta qua. (metta il mantè sin la maisa) Poss jau?

G: (irritada) Ma, gea. Ma quest è in mantè. Quai custa 10 francs. Jau hai cartì che vus levas nettegiar las chautschas...

C: Mo in mument. La serranetga strenscha in pau. (emprova dad avrir las chautschas, la riva finalmain dad avrir) Poss jau?

G: (guarda in pau turpegiada da la vart) È quai la chautscha?

C: Varia mangola.

G: Nus essan experts per quai.

(l’um stat uss en las chautschas sut lungas sin la tribuna. El dat las chautschas a la giunfra da l’autra vart da la maisa. Ella prenda quellas e scriva insatge sin in palpiri)

G: Prendai plazza en la stanza da spetga, per plaschair!

(en quel mument vegnan set ulteriurs clients en la stizun en chautschas sut lungas e curtas)

1: Nettegiament immediat?

2: In’ura!

3: Quai è scrit si dadora.

4: Tge impertinenza!

5: Engion!

6: Dapi trais uras!

7: Nua èn nossas chautschas?

tuts: Nus vulain enavos nossas chautschas!

(il client nov stat là cun bucc’averta)

Solidaritad

scolast S

scolars

(lecziun da quint. Ils scolars sesan mez durmentads sur lur bancs en)

S: In mez ed in quart – quant fa quai? (ils scolars sesan là senza dir pled – nagin na s’annunzia) Avais puspè emblidà tut? Damai, anc ina giada da l’entschatta: in mez pon ins prender dapart en – (fa gests cun il bastun da mussar, nagin na s’annunzia, il scolast scriva quints vi da la tavla) Alura – in mez è il medem sco – Fritz! (mussa cun il bastun sin F. ma quel na sa nagina resposta) Robert! (quietezza) Renata! (quietezza)

(Il scolast perda plaunet la pazienza. in suenter l’auter cloma el si ils scolars ma na survegn nagina resposta. El suspira, chamina si e giu, pitga a la fin grit sin il pult)

S: Ussa basti alura, glieud! Quels ch’èn tgutgs duessan ina giada star en pe! (quietezza totala. Ils scolars guardan sin il scolast senza sa mover. Suenter ca. 5 secundas stat in mat u ina matta en pe in pau malsegir)

S: Ma Andri (Martina), pertge stas gist ti si – jau n’avess betg spetgà quai da tai Ti es gea il (la) meglier (meglra) da la classa!

A: Oh, savais, signur Marugg, jau na pudeva betg pli vesair co che vus stevas tut sulet!

Il medem mument

9 passagiers

ina dunna veglia D

in conductur C

(12 sutgas tschentadas sco en il tren. Ils passagiers sesan sin lur sutgas, dus legian la gasetta u in magazin. ins auda la suandanta infurmaziun:)

‹Stimadas dunnas, stimads signurs. Noss Glacier-Express arriva en 5 minutas a la staziun da Samedan. Là avais Vus ina fermada dad in quart ura. Fin da l’infurmaziun.›

D: (siglia en pe sco electrisada, tschiffa la tastga, sa smatga tranter la glieud or – croda prest sin insatgi – e spetga alura en il suler e cloma) Signur conductur! Signur conductuuur!!!

C: (vegn plaunet, plain dignitad) Ma sche tge manca, buna dunna?

D: (cun vusch tremblanta) Da tge vart stoss jau ir or dal tren: dretg u sanester?

C: Il perrun è da la vart sanestra.

D: (zappitscha gnervus dad in pe sin l’auter) E nua precis: da l’isch davant u davos dal vagun?

C: (sitg) Quai è tuttina. Il tren sa ferma davant e davos il medem mument!

Buenos dias!

12 persunas P

Spagnol S

um M

dunna

uffant

(scena a la mar. Sut in parasol a sanestra da la tribuna stat in um e legia ina gasetta. Dasper el stat sia dunna a sulegl. L’uffant gioga cun ina palma ed ina sadella en il sablun. In apparat da fotografar penda giu dal parasol. Da maun dretg vegn natiers in Spagnol cun barbis ed in chapè. El entaupa persunas che van a spass. Vestgidas sco a la mar)

S: (ri amiaivlamain) Buenos dias Buenos dias!

P: (salidan enavos amiaivlamain) Buenos dias!

S: Buenos dias, senor! Buenos dias, senorita!

(repeter enfin che tut las persunas èn passadas)

S: Buenos dias!

(um na mussa nagina reacziun)

S: (repeta in pau pli dad aut ma anc adina amiaivel) Buenos dias!

(l’um guarda curt davos la gasetta or, scurlatta il chau, fa in moviment cun il maun sco sch’el vuless stgatschar il Spagnol)

S: (malsegir, di anc ina giada) Buenos dias!

M: (lascha giu la gasetta e mussa grittentà sin l’apparat da fotografar sut il parasol) Na, grazia! Jau fotografesch mez mias dias?

La guardia da bara

in mort M

in da ses parents P

(il ‹mort› dorma sin ina maisa u banc. EI è cuvert da sisum fin giudim cun in lenziel. Giudim sesa in parent e veglia la bara. L’aspectatur vesa fitg bain che quel ha lungurella. Il parent entschaiva a susdar, guarda adina puspè sin l’ura, guarda vers il palantschieu – prenda la finala insatge da mangiar or dal satg (in toc paun, mail, banana) ed entschaiva a mangiar e mastgar tut dad aut. Tuttenina:)

M: (vusch profunda) Durant la guardia da bara na mangian ins betg!

(da la tema dat il parent bunamain giu da la sutga! Alura lascha el svelt svanir il da mangiar, e stat en pè cun chommas tremblantas, va cun snavur vers il mort, auza il lenziel da la fatscha – nagut, el è mort!

Puspè pli quiet prenda il parent sia sutga e sesa da l’autra vart dal banc, sper il chau, nua ch’il ‹mort› n’al ‹vesa› betg uschè bain. Danovamain surprenda la lungurella il parent. Latiers survegn el anc ina terribla said. Cun precauziun prenda ella finala ina buttiglia, volva il dies al ‹mort›, dat anc in’egliada enavos e baiva. Ma puspè, suenter in curt mument resuna la vusch franca e resoluta dal ‹mort›:)

M: Durant la guardia da bara na baiv’ins betg!

(il parent piglia puspè ina sgarschaivla tema. Svelt zuppa el la buttiglia e va danovamain sin ils piz dals chalzers vi tar la ‹bara› ed examinescha quella – nagut!

Sin quai sesa el uschia ch’il ‹mort› na sa nunpussaivel ‹observar› el – en in chantun da la stanza davos la ‹bara› u sch’i va sesa el giun plaun sut la maisa en. Là cuntinuescha el cun vegliar enfin che la lungurella tschiffa el danovamain. Ina pezza emprova el da cumbatter quella – ma senza success. Cun ditg targlinar prenda el precautamain in cudesch, avra quel mo in zic per pudair leger el zuppadamain. Mo gia tuna l’impressiunanta vusch per la terza giada:)

M: Durant la guardia da bara na legian ins betg!

(Qua piglia il parent curaschi, siglia en pè, tschiffa sia sutga e durant ch’el banduna da grit la stanza di el vilentà enavos:)

P: E cura ch’ins è mort, na discurr’ins betg!

Ti, Leo...

Leo L

sia dunna D

(um e dunna sesan en stiva. Ella fa chaltschiel. El, Leo, legia la gasetta. Silenzi regia en stiva. Suenter ina pezza chala ella da far chaltschiel, guarda sin Leo ed interrumpa questa quietezza cun ils pleds:)

D: Tiii,... Leeeooo...!

L: (senza mirar davent da la gasetta) Hmm?

D: Tiii... noss’emploiada da chasa... La glieud di ch’ella saja en speranza!

L: (guarda curtamain sur la gasetta ora) Quai è sia chaussa! (legia vinavant)

D: (fa vinavant chaltschiel. Puspè regia profunda quietezza. Mo betg ditg ed ella cumenza puspè) Tiii,... Leeooo...!

L: (sco l’emprima giada) Hmm?

D: Mo, la glieud di che ti sajas la culpa!

L: (guarda puspè curtamain sur la gasetta ora) Quai è mia chaussa!

D: (fa puspè per in mument chaltschiel e manegia alura:) Leo! Sche quai è vair, prend jau il chaun e vom en l’aua!

L: (guarda era quella giada curtamain sur sia lectura ora e manegia quietamain) Il chaun stat qua!

La mumia da la vardad

bab B

Pauli, il figl P

la mumia M (persuna zugliada cun ina cuverta)

(il bab runa la mumia sin tribuna. Tschenta quella cun precauziun vi da la paraid, admira ella ina pezza, sesa la finala superbi davos maisa e cloma ses figl)

B: Pauli

P: (anc davos la culissa) Gea, bab?

8: Ve tar mai en stiva!

P: (entra)

B: Vesas ti quel che stat vi là si per la paraid?

P: (dat dal chau)

B: Sas ti tge che quai è?

P: Na, bab. Quai na sai jau betg.

8: Quai n’era er betg da spetgar. Quai è insatge extraordinari. – Quai è ina mumia da la vardad!

P: Ina mu... tge??

B: Ina mumia... ina mumia da la vardad.

P: (surprendì) Mumia da la vardad... aha!

B: Gea, ina mumia da la vardad. Quai è stà la davosa ch’era anc venala. Jau hai pajà char e bain per ella. Ma tge importa quai uss. En mintga cas funcziunescha quella uschia: uschespert ch’insatgi en questa stanza di ina manzegna entschaiva ella a balluccar. En avegnir na vegnan ditg naginas manzegnas pli, mes figl – quella mumia scuvra tut! – Uschia, ed ussa tar tai. Co èsi stà oz en scola? Avais survegnì enavos ina clausura?

B: (targlinond) N... Na...

M: (entschaiva a balluccar)

B: Guarda ina giada co che la mumia ballucca! – Di la vardad: tge lavur avais survegnì enavos oz?

P: ina clausura da quint a scrit.

M: (stat quiet)

B: Aha! E tge nota has survegnì?

P: In... da... tschintg...

M: (ballucca ch’ella dat prest enturn)

8: Ti dis manzegnas, ti canagl! Tge nota has survegnì?

P: In da... quatter...

M: (ballucca in pau pli lev)

B: In da quatter? Ti quintas anc adina tschagulas! Ora cun la puma, tge nota ha il scolast scrit sut tia lavur?

P: In... in da trais...

M: (ballucca anc pli pauc)

B: Vesas, plaunet vegnin nus tuttina tar la vardad. Tge nota has ussa propi survegnì?

P: (singluttond) Ah, bab, jau hai survegnì in da dus!

M: (stat quiet)

E: (da grit) Tge, in da dus!? Tge notas da fugir! Ti schmarschun che ti es in! E lura anc dir manzegnas! Cun tge hai jau mo merità insatge uschia!? Prenda pli gugent ina giada in exempel da mai: cura che jau era vegl sco ti aveva jau mo da tschintg e da sis en mes attestat!

M: (cupitga)

Indicaziuns bibliograficas

Lia Rumantscha. Sketchs. (La scena 70). Cuira 1992. Tut ils dretgs d’autur(a) / chasa editura resalvads. Ediziun epub: www.chattà.ch (2016).